El programa de reintroducció del xoriguer petit ha comptabilitzat 44 parelles a les comarques gironines durant el 2017, onze més que l'any 2016. Tècnics del Centre de Reproducció de Fauna de Torreferrussa han col·locat aquest dilluns deu caixes-niu noves al campanar de la Basílica de Castelló d'Empúries, l'únic nucli urbà de Catalunya que està inclòs al projecte amb l'objectiu de promoure l'establiment i reproducció d'aquesta espècie en perill d'extinció. El tècnic del centre, Francesc Carbonell, ha explicat que alguns dels pollets que van alliberar fa deu anys al municipi van "escollir" el temple per criar. "Ara el que fem és posar més caixes per facilitar-los la posta", remarca. En total, a tot Catalunya s'ha registrat un increment de la població d'aquests exemplars d'un 13%, passant de les 84 parelles que hi havia l'any 2016 a les 97 del 2017.  Fa 29 anys que la Generalitat treballa per a la reintroducció d'aquesta espècie en perill d'extinció. De fet, a mitjans dels anys 80 va desaparèixer de Catalunya però el projecte iniciat l'any 1989 ha permès la seva recuperació mitjançant l'alliberament a la natura d'exemplars criats en captivitat.  El programa, que es duu a terme des del Centre de Recuperació de Fauna de Torrefarrussa, allibera cap any prop d'un centenar d'exemplars d'aquest ocell. L'any 2017 es van alliberar 57 pollets nascuts al centre en dos indrets de les comarques gironines: a l'Albera i al Parc Natural dels Aiguamolls de l'Empordà. Castelló d'Empúries és l'altre indret que participa en el projecte i és únic nucli urbà de tot el país que compta amb una població estable.  En total, a tot Girona durant el 2017 s'han comptabilitzat 44 parelles, onze més que l'any anterior. Aquestes, sumades a les 53 que es tenen localitzades a Lleida (dues més que l'any 2016), significa que a tot Catalunya la població compta amb 97 parelles, un 13% més que l'any anterior.  Per seguir promovent la seva reproducció i establiment, aquest dilluns tècnics del centre han col·locat deu noves caixes niu al campanar de la Basílica. La primera parella s'hi va instal·lar fa quatre anys i la colònia ha anat creixent sense necessitat de fer-hi cap alliberament. A hores d'ara, hi ha cinc parelles establertes. La manca de forat on fer nius i la "competència" amb altres espècies com les gralles i els coloms, van portar als experts a posar-hi les primers estructures provisionals l'any passat i ara s'han renovat.  Un cop s'executi la restauració d'una part del temple que hi ha pendent, s'hi faran estructures definitives per afavorir la cria fent-les compatibles amb la conservació del monument d'interès cultural. El projecte compta amb el suport i col·laboració del Bisbat de Girona i l'Ajuntament, que acull cinc parelles més en el marc del projecte que es va iniciar al municipi l'any 2012.  Un ocell migratori i de costums El xoriguer petit és una espècie migratòria que està present a Catalunya durant la temporada d'estiu, coincidint amb l'època reproductiva. El seu cicle fa que arribin a les zones de cria a finals de febrer i s'hi quedin fins a mitjans de setembre.  El tècnic del centre, Francesc Carbonell, ha explicat que és una espècie que repeteix sempre els mateixos patrons i que quan els alliberes en una zona creuen que hi han nascut i "sempre hi tornen a criar".  El programa de reintroducció d'aquest ocell compta amb el suport de propietaris de finques, entitats, empreses i ajuntament, que cedeixen espais i edificis per a la col·locació d'estructures que afavoreixen el creixement de l'espècie. L'objectiu és evitar que els depredadors tinguin un accés fàcil als nius i minimitzar, així, els danys a les colònies de cria.  Entre les actuacions que es fan per consolidar la presència de l'espècie a Catalunya també hi ha la construcció de torres destinades a aquests ocells i la millora d'espais de cria.

Summary: El programa de reintroducció del xoriguer petit comptabilitza 44 parelles a les comarques gironines durant el 2017


Els Mossos d'Esquadra van detenir el passat 22 de febrer a Barcelona un home de 32 anys com a presumpte autor d'un robatori amb força en una empresa de Sant Andreu de la Barca. La investigació es va iniciar mesos enrere quan els investigadors van tenir coneixement del robatori, en el què els lladres s'havien endut amb una furgoneta prop de mitja tona de coure i bronze amb un valor al mercat de 1.800 euros, així com diners d'un despatx. Gràcies a les gestions d’investigació, els agents van aconseguir identificar un dels presumptes autors, un home amb deu antecedents policials i cinc ordres judicials de recerca, detenció i ingrés a presó en vigor. L’arrestat va passar a disposició judicial i el jutge instructor va decretar el seu ingrés a presó. La investigació continua oberta i no es descarten més detencions.

Summary: Detingut per robar en una empresa de reciclatge de Sant Andreu de la Barca


Núria de Gispert, Ernest Benach i Joan Rigol, expresidents del Parlament de Catalunya, han visitat a la seva homòloga, Carme Forcadell, i a la consellera destituïda Dolors Bassa en el centre penitenciari del Puig de les Basses (Alt Empordà). En la visita, la també líder de Demòcrates de Catalunya, Núria de Gispert, ha anunciat que les ha vist "molt més animades" que quan estaven a Alcalá-Meco. De tota manera, Benach ha apuntat que tot i estar "millor, no vol dir que estiguin bé" i ha recordat que l'objectiu principal és la seva llibertat. En aquesta línia, de Gispert ha esperat que les novetats judicials alemanyes, on no es veu violència en la causa de Carles Puigdemont, "ajudin i facin entendre que no han comés cap delicte". Per això ha desitjat que tots els presos surtin en llibertat. Durant la visita, que ha durat aproximadament una hora i mitja, Rigol ha aprofitat "per parlar de tot", tan de política, com de temes més personals.

Summary: De Gispert, Benach i Rigol visiten Forcadell i Bassa a la presó


El port de Tarragona s'ha compromès a reduir el 96% de la "petjada" de carboni a les seves instal·lacions l'any 2021 i assolir-ne la totalitat el 2030. Aquest és un dels objectius que recull el nou Pla de Sostenibilitat Agenda 2030 que l'Autoritat Portuària ha presentat aquest dijous. El document defineix tres eixos, el de la sostenibilitat ambiental, creixement sostenible i compromís social i recull 23 objectius i 82 accions. Entre elles destaquen la contractació d'energia verda, l'electrificació del moll de creuers o les bonificacions per potenciar les operatives del ferrocarril. A més, la institució assumeix els disset objectius de l'Agenda 2030 per al Desenvolupament Sostenible de l'ONU. El president del port, Josep Maria Cruset, ha afirmat que el pla és "ambiciós, amb objectius potents i pensat perquè es pugui materialitzar". "És un potent full de ruta pels pròxims anys que referma molt el compromís en l'àmbit de la sostenibilitat, amb l'equilibri entre activitat econòmica, empresarial, i a la vegada, amb respecte al nostre entorn", ha valorat. Més de quatre milions d'euros d'inversió El port tarragoní invertirà més de quatre milions d'euros en els propers anys per implementar les accions i objectius del Pla de Sostenibilitat. En concret, més d'un milió enguany i més de tres l'any 2021.  Esborrar la "petjada" del carboni mitjançant la transició energètica, la digitalització dels processos i l'impuls d'infraestructures que n'afavoreixin la "millora de l'eficiència, la competitivitat i la connectivitat entre les persones" són alguns dels principals reptes, segons Cruset. Per reduir les emissions de CO2 fins a un 96% a finals de 2021 i del 99% l'any 2030, el port té previstes actuacions com ara la contractació d'energia verda i l'electrificació moll de Creuers. "L'esforç és majúscul i clau per al nostre entorn, ja que l'ONU ha fixat una reducció del 55% per al 2030, quan nosaltres ja ho fixem – del 99%- per aquest mateix any", ha subratllat Cruset. En l'àmbit de la sostenibilitat ambiental, el president de la institució ha detallat que es destinaran dos milions d'euros en la restauració, millora i potenciació dels hàbitats naturals de la zona Xarxa Natura 2000, una àrea d'unes 38 hectàrees i ubicada a prop del nucli urbà de la Pineda (Vila-seca). Cruset també ha destacat la recollida i reutilització de les aigües pluvials al nou espai de la Zona Logística d'Activitat (ZAL) a través de la construcció d'un dipòsit amb una capacitat de 1.000m3 que en permetrà reutilitzar-ne el 50%. També la creació de biòtops marins per a la regeneració i recuperació de la biodiversitat autòctona del calamar, la sèpia i el pop, mitjançant la creació de nous espais verds. En aquest cas, es tracta d'un projecte que comptarà amb la col·laboració de la Universitat Rovira i Virgili. Així mateix, s'instal·laran nous captadors per a la millora de la qualitat de l'aire i es crearà més massa forestal a les instal·lacions portuàries. Bonificacions al ferrocarril i vehicles elèctrics A la vegada, ha assenyalat altres mesures com la bonificació de les taxes per fomentar el transport de mercaderies amb ferrocarril, la renovació de la flota de vehicles elèctrics i la instal·lació de plaques fotovoltaiques -actualment ja disposen de tres plaques que abasteixen edificis portuaris. El Port també ha previst la instal·lació de panells al dic de Llevant que alertarà de la presència de partícules en dies de fort vent a les persones que hi accedeixin per fer esport. A banda, segons Cruset, la crisi sanitària no ha incidit en l'elaboració del pla, però ha admès que han afegit mesures. "Estarem molt atents a les certificacions de 'covid-free' per tal d'adaptar les instal·lacions", ha manifestat. A més, el document adopta disset objectius per al desenvolupament sostenible (ODS) de l'Agenda 2030 establerta per les Nacions Unides per lluitar contra el canvi climàtic i per un desenvolupament econòmic i social més respectuós amb l'entorn natural.

Summary: El port de Tarragona es compromet a eliminar de CO2 les seves instal·lacions al 2030


L'Hospital de Cerdanya recomana evitar desplaçaments i limitar els contactes amb gent de tipus social, per tal que els punts de contagi no s'estenguin. El seu director, Francesc Bonet, ha ressaltat que "no està bé que gent de Barcelona vingui cap aquí o gent de Manresa vagi cap allà", tenint en compte que les mesures preventives per l'evolució del coronavirus no es poden veure per part de la població com una oportunitat de fer "vacances". L'edifici compta amb sis habitacions individuals, les quals es poden doblar, per si cal aplicar mesures d'aïllament a algun dels pacients. També s'han organitzat uns circuits específics per moure aquelles persones que siguin sospitoses de tenir el virus, diferenciats dels que utilitzen la resta d'usuaris. Bonet ha explicat que els professionals sanitaris s'han dividit en dos equips paral·lels, un dels quals s'encarrega de les persones que siguin sospitoses d'haver-se infectat pel virus i un altre destinat a la resta de pacients. D'aquesta manera, es volen evitar els contactes entre ells i minimitzar els riscos de contagi. A més, ha insistit en dir que els casos de coronavirus que requereixen d'ingrés hospitalari no arriben, en termes generals, al 10% i que, en cas que hi hagi un malalt crític, aquest es podrà derivar a d'altres centres a través de l'heliport. El director de l'Hospital de Cerdanya ha fet una crida a protegir aquelles persones que siguin més vulnerables davant el coronavirus i ha instat a utilitzar l'atenció telefònica i els centres d'atenció primària de forma més preliminar, ja que, ha dit, cal "reservar l'hospital per situacions crítiques". Finalment, ha conclòs assegurant que disposen dels recursos necessaris per poder fer front a la situació i que els professionals de la salut estan "pendents" davant una eventual necessitat de reforçar equips.

Summary: L'Hospital de Cerdanya demana evitar desplaçaments i que no es prengui la prevenció davant el covid-19 com a "vacances"


L'Ajuntament de Girona ha adquirit aquest dijous cinc immobles que es destinaran a lloguer social. Els habitatges tenen un valor total de 446.705 euros i s'incorporaran a la borsa amb l'objectiu de donar resposta a les necessitats socials urgents com a conseqüència de la covid-19. L'alcaldessa de Girona, Marta Madrenas, ha signat aquest matí l'escriptura de compravenda dels immobles. Els recursos per a l'adquisició d'aquests habitatges provenen de l'acord entre el govern de JxCat i Guanyem Girona per aprovar els pressupostos del 2020, i on es va pactar una partida específica de 500.000 euros per a la compra d'habitatge per a emergència habitacional. Concretament, es tracta de l'adquisició directa de tres habitatges. Un dels immobles està situat al carrer Puigneulós, al barri de Santa Eugènia, i ha costat 90.000 euros. El segon, ubicat al carrer Maçana del mateix barri, ha tingut un cost de 95.000 euros i el tercer, al carrer Zamora del barri de Sant Narcís, també ha costat 95.000 euros,  Els altres dos immobles per als quals s'ha signat la compravenda aquest dijous s'han adquirits exercint el dret de tempteig i retracte que té l'ajuntament després que els serveis tècnics consideressin que compleixen amb els requisits necessaris. Es tracta de l'adquisició d'un pis al carrer Campcardós, a Can Gibert del Pla, per valor de 76.005 euros, i d'un pis al carrer Bassegoda, a Santa Eugènia, per un import de 90.700 euros. L'alcaldessa de Girona, Marta Madrenas, ha destacat que "després d'un procediment llarg" a partir d'avui la ciutat compta amb cinc pisos més "per garantir el dret a l'habitatge a persones o famílies que ho necessitin". "Necessitem incrementar el parc públic d'habitatge per donar sortida als casos socials que tenim, i amb la compra d'avui fem un pas important en aquesta direcció", ha subratllat l'alcaldessa. La gestió de l'habitatge es farà des de l'Oficina Municipal d'Habitatge. Segons informen en un comunicat, la previsió és comprar un habitatge més durant el mes de setembre, superant així els 500.000 euros pactats entre JxCat i Guanyem.

Summary: Girona compra cinc habitatges per valor de 446.705 euros per destinar-los a ús social


El Festival Barnasants ha presentat aquest dimarts el projecte Ateneu de la Cançó, una seu estable per al certamen a Barcelona que doni continuïtat i aire al projecte musical de Pere Camps, actualment en dificultats econòmiques després de 25 anys. La proposta de seu, elaborada per la sociòloga Gemma Ponsa sota la direcció de l'exregidor de l’Ajuntament de Barcelona, Ricard Gomà, s'emmiralla en espais com el Centre Artesà Tradicionàrius (CAT) o les Fàbriques de Creació de Barcelona. En qualsevol dels dos casos, la seva creació passaria per la cessió municipal d'un espai de la ciutat. Més de 250 músics d'arreu entre els quals Serrat, Llach, Maria del Mar Bonet, Pedro Guerra, Roger Mas i Silvio Rodríguez, donen suport a la iniciativa. El Barnasants ha concretat avui els detalls del seu projecte d'Ateneu de la Cançó i al mateix temps ha fet pública la llarga llista d'adhesions al manifest de suport a la iniciativa i al mateix festival. El llistat d'artistes i personalitats vinculades a la cançó és molt extens i inclou noms com Joan Manuel Serrat, Marina Rossell, Lluís Llach, Maria del Mar Bonet, Pedro Guerra, Roger Mas, Silvio Rodríguez, Pau Alabajos, Feliu Ventura, Ana Belén, Cecilia Todd, Fundación Victor Jara, Gerard Quintana, Jaume Sisa, Lluís Gavaldà,  Paolo Conte, Pablo Milanés, Giovanna Marini, el Festival Tenco i el seu fundador, Sergio Sacchi, entre molts altres.  "La gran batalla és aconseguir aquest espai estable, on es puguin programar actuacions, on hi hagi tallers, un centre de documentació, que sigui un espai de trobada", ha manifestat Pere Camps en la presentació pública del projecte. L'Ateneu, hi ha afegit el director del Barnasants, seria "al mateix temps, la locomotora per crear a mitjà termini molts ateneus de la cançó" arreu del territori".  El director ha exposat que després de 25 anys de recorregut, és "absolutament imprescindible" pel festival fer "un pas més per poder avançar i passar de la precarietat a una certa estabilitat a mitjà termini". I és que el projecte cultural travessa un moment de dificultat econòmica -que atribueixen a la manca de suport suficient i estable per part de les administracions- i la situació els ha empès enguany, després d'un quart de segle de trajectòria, a recórrer a una campanya de microfinançament per tirar endavant la vint-i-cinquena edició.  Les claus del projecte  El projecte de l'anomenat Ateneu de la Cançó l'ha elaborat la sociòloga i exbecària del festival Gemma Ponsa, com a treball final del seu màster en gestió cultural a la UAB. L'estudi "avala" la idea inicial de Camps d'implicar les institucions i particularment l'Ajuntament de Barcelona, i planteja la cessió d’un equipament de titularitat pública a la capital catalana. "Conclou que és perfectament viable, en el marc legal actual, perquè encaixaria en el model de gestió ciutadana o comunitària, i es compara a altres experiències d'equipaments culturals a la ciutat que s'han cedit a associacions, com el CAT, o les Fàbriques de Creació", detallava la investigadora aquest dimarts.  Una de les claus de la proposta, si tira endavant, és l'estabilitat econòmica que l'operació donaria al festival i les activitats que es desenvolupessin en aquest centre. "Hi hauria un conveni de gestió ciutadana, que implica no només la gestió de l'espai, sinó una subvenció associada a les activitats; un tipus de conveni que es du a terme ja en llocs com l'Ateneu Popular de 9Barris, o el mateix Centre Artesà Tradicionàrius", ha concretat Ponsa.  En aquest sentit, Pere Camps ha exposat que Barnasans ja ha demanat reunions tant a la Generalitat, com a l'Ajuntament de Barcelona, com a la Diputació de Barcelona, que de moment no s'han concretat. "El projecte està sobre la taula, ara els toca a ells moure fitxa, i veure si aposten per aquesta proposta cultural". "Cal veure quines possibilitats hi ha, d'espais, de convenis, de col·laboració, etc.", ha apuntat Camps, per a qui "l'irrenunciable és el contingut" (i la gestió) i no tant l'espai. "Amb això no serem exigents", ha dit, sense entrar a especular amb la naturalesa ni l'ubicació de l'edifici on podria allotjar-se l'Ateneu de la Cançó. D'altra banda, Camps ha apuntat que també "s'hauria d'exigir" la participació del Ministeri de Cultura i la Diputació de Barcelona. "S'ha de fer a Barcelona, però és un projecte de país, i són diverses les administracions que hi han de participar per fer d'aquest un projecte realment consistent i que ens permeti abordar el futur d'una manera tranquil·la", ha asseverat el director.

Summary: Més de 250 músics reclamen una seu estable per al Barnasants a Barcelona


AGBAR ha decidit traslladar la seu social de Barcelona a Madrid. Així ho ha acordat en un consell d'administració extraordinari aquest dissabte, segons han confirmat fonts de la companyia en un comunicat. El consell ha decidit "traslladar de forma temporal" la seva seu social a la capital de l'Estat amb l'objectiu de "preservar la seguretat jurídica dels inversionistes". Segons el comunicat, la decisió no suposa "en cap cas" cap afectació al servei de les diferents operadores que presten el servei al territori català. Una d'aquestes operadores, Aigües de Barcelona, mantindrà el seu domicili social actual. D'aquesta manera Agbar segueix les passes d'altres grans empreses establertes a Catalunya que des de dijous han començat a anunciar el trasllat de seu social a casa de la situació política.  La companyia presidida per Àngel Simón està participada al cent per cent per Suez Environnement España S.L., empresa del grup Suez, participada per la Caixa. Aigües de Barcelona es va fundar el 1867 a Lieja (Bèlgica) i el passat mes de juny va celebrar el seu 150è aniversari.

Summary: AGBAR trasllada la seu social a Madrid "de forma temporal"


25 agents de la Policia Local de Girona s'han infectat per coronavirus. Representen una cinquena part de la plantilla, que formen 131 policies. La presència del virus se'ls ha detectat arran de les proves ràpides que s'han fet al cos, i que s'emmarquen dins el paquet dels 1.350 tests ràpids que la Diputació de Girona ha repartit a les policies locals. El resultat suposa que tots els agents que han donat positiu per la covid-19 s'hagin hagut d'enviar a casa perquè s'hi confinin. De totes maneres, com que l'Ajuntament de Girona ja havia treballat amb diferents escenaris de manera preventiva, ja s'estava preparat per afrontar una reducció d'efectius i garantir que els diferents serveis es continuïn duent a terme amb la resta de la plantilla. Els tests ràpids a la plantilla de la Policia Municipal de Girona van començar dimecres i s'han acabat de fer aquest divendres. I dels 131 efectius que té el cos, n'hi ha 25 que han donat positiu per coronavirus. Això ha suposat que el cos perdi el 19% de la plantilla, ja que ha hagut d'enviar aquests agents a casa perquè s'hi confinin. La situació, com també ha passat en d'altres policies locals de la demarcació, ha comportat haver de redistribuir quadrants. De totes maneres, però, i d'ençà de l'inici de la pandèmia, l'Ajuntament de Girona ja havia estudiat com garantir el servei a partir de diferents escenaris d'infecció. No només per a la Policia Municipal, sinó també per a la resta de treballadors del consistori. Això ha permès que, tot i que la Policia Municipal s'hagi quedat sense una cinquena part dels efectius, el cos continuï prestant els diferents serveis (seguretat, patrullatge, controlar que la gent no se salti l'estat d'alarma...). Desenes de positius Els tests ràpids que s'han fet arreu de la demarcació estan revelant desenes de positius asimptomàtics per coronavirus entre les policies locals gironines. I això, de retruc, en alguns casos tensiona les plantilles.  A Salt (Gironès), dotze dels 53 agents van donar positiu per coronavirus. A l'Escala, sis dels 32 agents també s'han infectat per la covid-19. A Roses (Alt Empordà) tenen deu agents aïllats. Quatre van donar positiu per la covid-19 i sis més són sospitosos d'haver-se infectat.  A Caldes de Malavella (Selva) un agent ha donat positiu. A Tossa de Mar (Selva), cinc policies s'han infectat. I a Anglès (Selva), després que un agent donés positiu, la comissaria de la Policia Local va estar tancada durant quatre dies i es va deixar de prestar el servei fins que els tests van revelar que la resta d'efectius –en concret, 8- no estaven infectats . A l'altra banda hi ha, però, aquelles policies locals que no tenen cap positiu. Aquest és el cas de Torroella de Montgrí, on tots els tests ràpids que s'han fet als vint agents han donat negatiu.

Summary: 25 agents de la Policia Municipal de Girona s'infecten per coronavirus, una cinquena part de la plantilla


L'Hospital de Figueres ha estrenat aquest març les ecocistografies, unes proves diagnòstiques pediàtriques que eviten radiacions als nadons. El sistema permet estudiar en els infants si hi ha reflux de la orina cap als urèters i els ronyons sense necessitat d'utilitzar un contrast radiològic ni fer radiografies. Aquest element se substitueix per un fàrmac específic que permet veure amb una ecografia el recorregut del líquid de contrast sense cap tipus de radiació. El metge adjunt del Servei Radiològic del centre hospitalari, Jorge Guibernau, ha liderat la posada en marxa del sistema i ha impulsat la formació per a dur-lo a terme.   En condicions normals, la orina hauria d'anar cap a la bufeta però hi ha casos en què això no passa i, per això, s'ha d'estudiar el recorregut i veure si es produeix un reflux cap als urèters i els ronyons.  Fins ara, per determinar aquests casos s'utilitzaven les cistografies. La prova comportava omplir la bufeta dels nadons amb un contrast radiològic, a través d'una sonda, i després fer radiografies per comprovar si existia pas de contrast als urèters.  Des d'aquest mes de març, l'Hospital de Figueres ja no utilitza aquest mètode i n'ha impulsat un altre que deixa de banda els riscos que les radiacions poden tenir pels nadons. El centre ha incorporat un fàrmac específic que permet veure amb una ecografia  el recorregut del contrast sense cap tipus de radiació i evitant posteriors radiografies.

Summary: L'Hospital de Figueres incorpora una prova pediàtrica que evita radiacions als nadons


L'autora Cristina López Barrio, finalista amb 'Niebla en Tánger' en una edició marcada per el trasllat de la seu del Grup Planeta de Barcelona a Madrid ACN Barcelona.-El periodista i escriptor Javier Sierra Albert (Terol, 1971), ha guanyat el LXVI Premi Planeta de novel·la amb l'obra 'El fuego invisible', mentre que l'obra finalista ha estat 'Niebla en Tánger', de Cristina López Barrio (Madrid, 1970). L'entrega del guardó s'ha fet, com cada any, en el decurs d'un sopar que s'ha celebrat al Palau de Congressos de Catalunya, en un any en què la literatura ha quedat una mica a l'ombra de l'actualitat política i econòmica. El fet que aquesta setmana el Grup Planeta ha fet efectiu el trasllat de la seva seu social de Barcelona a Madrid ha obert interrogants sobre si la pròxima gala se celebrarà a la capital catalana. El que sí que no s'ha repetit és la fotografia de les autoritats de l'any passat. La gala d'enguany no ha comptat amb la presència dels Rei Felip VI i la Reina Letizia, ni tampoc del president de la Generalitat, Carles Puigdemont; ni la vicepresidenta del govern espanyol, Soraya Sáenz de Santamaría. Un jove professor de lingüística de la Trinity College de Dublín, David Salas, d'arrels espanyoles es veu obligat a viatjar a Madrid i allà, és reclutat per una escola experimental de literatura que cerca el Sant Grial en els camps de la literatura i l'art. La mort en estranyes circumstàncies d'un membre del grup iniciarà una trama amb clars reminiscències del 'thriller'. Aquest és l'eix argumental de l'obra guanyadora del Premi Planeta 2017, una "obra rodona", tal com l'ha definit Juan Eslava Galán, membre del jurat. Pel que fa al seu autor, Javier Sierra ha estat en els darrers anys un nom habitual en les travesses per fer-se amb el premi literari de major dotació econòmica en llengua espanyola. "Fins i tot, als meus comptes a les xarxes socials, m'han felicitat quan ni tant sols m'havia presentat a cap concurs", ha relatat en broma el mateix Sierra. I és que l'escriptor, periodista i divulgador científic –alguns l'han qualificat com el 'Dan Brown espanyol-, compta amb una legió de seguidors i ha estat traduït a 30 idiomes. Sierra també és conegut per aprofundir en disciplines com la ufologia, els enigmes que envolten les piràmides egípcies o l'existència del Sant Greal. Cert to enigmàtic ha estat que l'obra i l'autor s'hagin presentat sota pseudònim, cosa habitual en els Premis Planeta. L'original de 'El fuego invisible' s'havia dut a concurs amb el títol de 'La montaña artificial', escrit per l'autora fictícia Victoria Goodman, precisament un dels noms que apareixen en la història ja que és el nom del grup experimental on entra a formar part el protagonista. En la roda de premsa posterior a l'entrega del guardó, Javier Sierra ha dit que amb la novel·la vol "despertar el foc invisible que hi ha a cada lector".  Preguntat per la "tensió" actual a Catalunya, marcada en part per la decisió presa aquesta setmana per el Grup Planeta de traslladar la seva seu social de Barcelona a Madrid, l'autor no ha estat, en aquesta ocasió, gens críptic: "En el moment que els creadors d'aquesta tensió facin crítica literària, diré el que hagi de dir", ha apuntat arrencant alguns aplaudiments dels assistents.  La recerca de l'amant en un indret exòtic També sota pseudònim s'havia presentat l'obra que ha resultat finalista en aquesta 66a edició del Premi Planeta.  Agafant com a referència el relat curt de Julio Cortázar 'Continuidad de los Parques' i 'La decadència de la Mentida' d'Oscar Wilde, Cristina López Barrio ha volgut presentar al lector a 'Niebla en Tánger' una "novel·la circular", en què una obra literària és també una dels protagonistes de la novel·La. Flora Gascón passa una nit de passió amb un desconegut i, quan torna a la monotonia de la seva llar i del seu matrimoni s'obsessiona per saber més del seu amant, qui s'ha deixat a l'habitació un llibre que duu precisament per títol 'Niebla en Tánger'. La protagonista viatjarà fins a la mateixa ciutat marroquina per conèixer l'autora de l'escrit, però també per completar un viatge en sí mateixa que ja no té marxa enrere. El Premi Planeta està dotat amb 601.000 euros per al guanyador i 150.250 per a la finalista, així com la publicació de les obres. Enguany s'havia batut rècord d'obres presentades a concurs, amb un total de 634. D'aquestes, apart de les presentades des de l'estat espanyol, 127 originals venien d'Amèrica del Sud, 71 de Nordamèrica; 19 de països de Centreamèrica, 17 de països europeus i un d'Austràlia. El jurat d'enguany estava format per Alberto Blecua, Rosa Regàs, Fernando Delgado, Juan Eslava Galán, Pere Gimferrer, Carmen Posadas, Rosa Regàs i Emili Rosales. Les personalitats A diferència de l'any anterior, en aquesta LXVI edició dels Premis Planeta no s'ha repetit la foto d'autoritats en la que van figurar els Reis d'Espanya, el president de la Generalitat, Carles Puigdemont i la vicepresidenta del govern espanyol, Soraya Sáenz de Santamaría. Ha repetit assistència la presidenta del Congrés, Ana Pastor i, des de l'executiu català, ha vingut  conseller d'Empresa, Santi Vila. Per part del govern espanyol han vingut el delegat del govern espanyol a Catalunya, Enric Millo, i el secretari d'Estat de Cultura, Fernando Benzo. En l'àmbit polític català, s'ha apropat fins al Palau de Congressos de Catalunya la líder de Ciutadans (Cs) a Catalunya i cap de la oposició, Inés Arrimadas; el president del PPC, Xavier Garcia Albiol; el primer secretari del PSC, Miquel Iceta, l'expresident de la Generalitat, José Montilla; l'alcaldessa de l'Hospitalet de Llobregat, Núria Marín, el segon tinent d'alcalde i líder dels socialistes a l'Ajuntament de Barcelona, Jaume Collboni, o l'exalcalde de la capital catalana, Xavier Trias. Des de la vessant econòmica i empresarial  hi eren presents el president de la Cambra de Comerç de Barcelona, el president de Fira de Barcelona i de la Cambra de Comerç Espanyola, Josep Lluís Bonet, el matrimoni que lidera l'imperi Tous de Joieria, Rosa Oriol i Salvador Tous, o el president de Pronovias, Albert Palatchi, entre d'altres.

Summary: L'escriptor i periodista Javier Sierra guanya el LXVI Premi Planeta de novel·la amb 'El fuego invisible'


El president de la Generalitat, Carles Puigdemont, ha criticat durament el recurs parcial que aquest divendres ha presentat el Consell de Ministres al Tribunal Constitucional vers la Llei de pobresa energètica i ha acusat el govern espanyol de "deixar conscientment a la intempèrie moltes famílies del país". Per Puigdemont, el recurs sobre els articles referents a l'habitatge és un intent de "vendre gat per llebre", ja que "difícilment es pot combatre la pobresa si no hi ha una casa" i ha retret a l'Estat que vulgui fer "politiqueria" amb una qüestió que afecta la "dignitat". Davant la suspensió demanada pel Consell de Ministres, el president ha anunciat que "imminentment" reunirà el grup promotor de la Llei de pobresa energètica i els grups parlamentaris per traslladar-los les mesures de reacció que el Govern ja havia aprovat preventivament.  Després de participar en un acte acadèmic a Vilafranca del Penedès, Puigdemont ha lamentat que l'estat espanyol hagi demanat una suspensió temporal dels articles referents a l'àmbit de l'habitatge després que tant ell mateix com el vicepresident Oriol Junqueras demanessin explícitament a l'executiu que no s'arribés a aquest extrem. "S'ho haguessin pogut estalviar si tinguessin voluntat de dialogar i de trobar acords que no perjudiquin les persones", ha etzibat.  El president ha volgut reiterar que la Generalitat té "voluntat" d'ajudar les persones més vulnerables i ha acusat el govern espanyol de "defensar els interessos dels tenidors de pisos buits" en lloc dels ciutadans afectats per problemes amb el manteniment del seu habitatge. En aquest sentit, ha assegurat que l'executiu de Mariano Rajoy " ha donat un cop de porta a moltes famílies de Catalunya". Davant el recurs parcial i la petició de suspensió anunciada aquest divendres des de Madrid, Carles Puigdemont ha dit que no és una qüestió "de govern en funcions" i ha assegurat que la Generalitat "ha entès el missatge". Així, ha dit que el Govern "anirà tirant" i que "no esperarà que l'executiu espanyol passi de les declaracions als fets perquè, durant l'espera, molta gent quedarà al carrer". Puigdemont ha subratllat que properament convocarà els promotors de la Llei 24/2015 per explicar-los quines mesures ja estan aprovades per part del Govern per frenar els desnonaments, alhora que preveu acordar-ne de noves. El president ha insistit en "traslladar tranquil·litat" a les persones amb dificultats per mantenir el seu habitatge i ha garantit que "en cap cas es deixarà ningú desatès". Diferents mesures per suplir la suspensió de la llei   Pel que fa a les mesures per suplir la suspensió de la llei, fonts del Govern recorden que l'impost sobre pisos buits va ser recorregut amb l'excusa que ja està previst a l'IBI, però alhora la llei que regula aquest impost no s'ha desenvolupat i els ajuntaments que volen imposar càrrecs als pisos buits no ho poden fer. Sobre aquesta qüestió, abans del juny s'aprovarà un reglament de sobreendeutament i s'establiran comissions territorials de mediació sobre pobresa energètica, hipoteques o lloguers.   L'any passat van entrar en vigor cinc normatives relacionades amb l'habitatge a Catalunya. La primera és la llei 20/2014, que es va aprovar el desembre de l'any anterior i tractava sobre el codi de consum. Donava cobertura al decret llei 6/2013, anul·lat fa uns dies per una sentència del TC, i incloïa regulació sobre les hipoteques, el sobreendeutament, la mediació i la creació d'un fons per a pobresa energètica.  El govern espanyol va recórrer davant del TC contra una desena d'articles de la llei, que van quedar suspesos provisionalment, però fa uns dies l'alt tribunal va aixecar la suspensió cautelar sobre alguns articles, un dels quals és el que regulava el fons per a pobresa energètica i un altre sobre l'obligatorietat de la mediació abans d'un desnonament. Encara està pendent de sentència.   D'altra banda, a principis del 2015 el Govern va aprovar un decret llei, l'1/2015, que establia el dret de tempteig i retracte de la Generalitat, ajuntaments i entitats socials sobre els pisos buits dels bancs i altres grans propietaris. Aquest decret llei no va ser recorregut en el seu moment, i ara ja no ho pot ser. Per tant, està plenament vigent. Aquest decret llei s'hauria de fusionar amb la llei 24/2015, però el Govern vol esperar la resolució del TC abans de fer-ho perquè no quedi 'contaminat'. Aquest decret llei ha permès a la Generalitat adquirir 184 habitatges per uns 43.000 euros de mitjana cadascun.   La llei 14/2015 va establir l'anomenat impost sobre pisos buits, que va ser recorregut fa uns dies pel govern espanyol i està suspès. S'han recaptat 11,3 milions d'euros en un any, que permetria adquirir uns 260 pisos, i si el TC aixeca la suspensió abans de finals d'any, l'impost es podria recaptar també l'any que ve. El registre de pisos buits arriba als 45.000 immobles, 2.000 dels quals a Barcelona i uns 1.600 a L'Hospitalet de Llobregat, i més de 300 ajuntaments ja n'han demanat el llistat per poder actuar.   La llei 19/2015 modificava el Codi Civil català i establia altres fórmules de propietat privada immobiliària com la temporal o la compartida. No ha estat recorreguda, però el govern espanyol encara ho podria fer.   Finalment, la llei 24/2015, aprovada al juliol per unanimitat després d'una ILP, és la que establia solucions per a l'emergència habitacional i mesures contra la pobresa energètica.

Summary: Puigdemont acusa l’Estat de deixar a “la intempèrie” famílies vulnerables i garanteix que el Govern no ho permetrà


Primeres reunions per trobar una sortida als treballadors dels dos hotels de Lloret de Mar (Selva) que estan tancats després que els enxampessin amb la llum punxada. Aquest matí, representants dels treballadors s'han reunit amb l'alcalde, Jaume Dulsat, i posteriorment la Inspecció de Treball ha anat al Sun Village –l'hotel on dijous hi va haver un incendi- per reunir-se amb la direcció i membres de CCOO. Dels quatre hotels denunciats per tenir la llum punxada, n'hi ha dos que estan tancats: el Sun Village i el Mediterranean Sand, on hi treballen més de 50 persones que no saben què passarà i que, a més, encara no han cobrat la nòmina d'agost. Des de CCOO demanen que la situació es resolgui, que la cadena pagui els deutes a Endesa i els hotels tornin a obrir. Després d'un primer contacte, està convocada per dijous una nova reunió a la Inspecció de Treball a Girona. "Avui comencem a dialogar, que ja és molt; l'empresa no pot amagar més el cap sota l'ala", ha dit el secretari d'Organització i Recursos, Antonio Ferro.

Summary: Primeres reunions per trobar una sortida als treballadors dels dos hotels de Lloret tancats per tenir la llum punxada


L'Assemblea Nacional de Catalunya (ANC) ha afirmat que farà costat al candidat a la presidència de la Generalitat, Quim Torra, "sempre que implementi" el mandat de l'1-O. En una entrada a Twitter, des de l'ANC han considerat que investir Puigdemont és "l'acte de sobirania" del Parlament que "restitueix el Govern legítim" i que "investir un altre president seria un error". Però tot i això han assegurat que estaran "al costat" de Torra amb l'advertència que ho faran sempre que implementi el mandat de l'1-O.

Summary: L'ANC farà costat a Torra "sempre que implementi" el mandat de l'1-O


L'Ajuntament de Tortosa portarà al ple ordinari del mes de maig, que se celebrarà el proper dilluns, l'acord d'aprovació de reconeixement extrajudicial de crèdits pendents. Es tracta de factures que han arribat fora de l'exercici econòmic, a partir de l'1 de gener de 2016 en aquest ca, o que no tenien consignació pressupostària. La xifra ha assolit el rècord mínim al consistori tortosí de 123.899 euros i l'alcalde Ferran Bel ha aprofitat per assenyalar la feina feta en el seus mandats per reduir unes despeses que havien arribat a superar els 3 milions d'euros l'any 2002. En la sessió plenària també s'ha d'acordar una modificació del contracte de subministrament energètic, que restitueix l'enllumenat i els semàfors de Tortosa, per incloure-hi actuacions que no va preveure l'auditoria inicial.  L'alcalde de Tortosa, Ferran Bel, ha recordat que la reducció de les factures extrajudicials de crèdit era una fita que es va marcar en la seva arribada al capdavant del consistori. "Un dels objectius era racionalitzar i fer complir la llei en aquest aspecte. Ningú es pot gastar diners públics sinó figura al pressupost o si no són excepcions molt concretes. Era una pràctica habitual a l'Ajuntament de Tortosa gastar-se recursos públics sense consignació pressupostària per posar-los després però no tenia cap tipus de sentit", ha assenyalat Bel.  El 2013 la regidoria d'Hisenda ja va aconseguir reduir fins a 196.000 euros aquests imports i el rècord s'ha superat aquest 2015 amb 123.899 euros. "És el rècord de la història de l'Ajuntament de Tortosa. Mai hi havia hagut una extrajudicial tan baixa com aquesta", ha insistit l'alcalde. D'aquests, 90.000 euros provenen de factures de l'any passat que estaven consignades al pressupost anual però que han arribat dels proveïdors més tard de l'1 de gener de 2016 – s'ha millorat molt amb la factura electrònica perquè no arribin fora de termini-. La resta, 33.000 euros, no tenien consignació pressupostària o han estat per procediment defectuós per raons "bastant justificades". Bel ha agraït la feina d'Emili Lehmann, actual regidor d'Hisenda, i de la seva predecessora, Matilde Villarroya que va ser l'encarregada de "posar les bases" perquè la reducció hagi estat possible. "Així es demostra si un ajuntament té una bona gestió pressupostària o no, més enllà dels superàvits i romanents que han estat molt bons, o més enllà que estem per sota del 75% d'endeutament i el crèdit de les piscines no necessitarà autorització de la Generalitat ni cap altra formalitat addicional", ha explicat l'alcalde de Tortosa. Modificació per millorar l'enllumenat públic El ple també ha de donar el vistiplau a la modificació del contracte de subministrament energètic perquè, un cop feta la implantació, s'ha detectat una "infravaloració" d'algunes actuacions que havia previst l'auditoria inicial, sobretot pel que fa als quadres elèctrics d'alguns enllumenats oi semàfors que necessitaran el doble de pressupost previst inicialment, uns 200.000 euros aproximadament. Aquesta inversió, com ah recordat Bel, es fa per reduir la despesa energètica i s'amortitzarà en un termini de temps relativament curt. Mocions En la sessió plenària del proper dilluns també es sotmetran a votació cinc mocions de dos dels grups municipals. El PSC proposa la retirada de l'ordre de copagament confiscatori per a les persones amb discapacitat, la demanda de reparació i manteniment del passeig de Ribera, i un impuls municipal al comerç de la ciutat. La formació Movem Tortosa proposa exigir la construcció del Palau de Justícia i la dignificació immediata del solar on s'ha de construir l'equipament i la retirada de qualsevol reconeixement i distinció institucional a l'expresident de la Generalitat, Jordi Pujol.

Summary: L'Ajuntament de Tortosa assoleix un rècord mínim de factures extrajudicials per pagar fora de pressupost


El reforç del servei coincideix amb el darrer dia del cap de setmana llarg amb motiu de l'1 de maig ACN Barcelona.-La policia espanyola ha destinat aquest dilluns 20 agents al control de la documentació als passatgers a l'Aeroport del Prat per evitar les aglomeracions d'aquest cap de setmana. Segons han explicat fonts del cos policial a l'ACN, aquest reforç ha estat tant als controls d'entrada com de sortida i coincideix amb el darrer dia del cap de setmana llarg amb motiu de l'1 de maig, quan es preveuen 949 operacions entre enlairaments i aterratges. Aquests darrers dies, s'han registrat llargues cues i aglomeracions a les zones de passaports ja que tots els passatgers europeus que es mouen dins de l'espai Schengen han de mostrar el seu DNI o passaport en aplicació de les noves mesures antiterroristes vigents des del 7 d'abril. (En aquesta actualització, s'ha afegit que el reforç ha consistit en 20 agents més, segons la delegació del govern espanyol a Catalunya) Aquest cap de setmana, nombrosos afectats han evidenciat el seu malestar a través de les xarxes socials penjant imatges on es veien les aglomeracions de passatgers, alguns dels quals van perdre els seus vols. Alguns dels moments més tensos es van viure el vespre de dissabte i aquest diumenge quan van arribar vuit vols de cop i la manca d'efectius de la policia espanyola va dificultar molt el control de la documentació dels passatgers. A més, alguns dels viatgers van ser enxampats amb documentació falsa, segons fonts policials.

Summary: ACTUALIZACIÓ:La policia espanyola incrementa el nombre d'agents a l'Aeroport del Prat per evitar el caos d'aquest cap de setmana


La Comissió Europea ha reclamat a l'Estat recuperar 5,8 milions d'euros en "ajuts il·legals" a Iberpotash. Segons Brussel·les, es van situar a un nivell "injustificablement baix" els costos per reduir l'impacte mediambiental negatiu de les mines de Súria i Balsareny/Sallent i es van finançar públicament amb 7,9 milions d'euros el total dels treballs de reparació mediambiental a Vilafruns. La CE avisa que les empreses mineres han de cobrir almenys en un 50% els costos d'aquest tipus de treballs, i per això conclou que "Iberpotash no va haver d'assumir les despeses de la protecció mediambiental que altres competidores del sector miner assumeixen a la UE" i, per tant, "va gaudir d'un avantatge competitiu excessiu".  El comunicat de la Comissió Europea recorda que la justícia ja va establir que els costos de restauració de les mines de Súria i Balsareny/Sallent s'havien establert a un nivell massa baix i que la Generalitat va calcular-los "a un nivell significativament major".  Pel que fa a l'ajut per Vilafruns, la CE diu que "les autoritats regionals van finançar la despesa total de reduir l'impacte mediambiental negatiu" l'any 2008 i 2009. "Les normes de la UE permeten ajuts estatals per cobrir part de la inversió dels costos de millorar les condicions mediambientals més enllà dels nivells obligatoris, però tot i així requereixen a Iberpotash assumir-ne el 50%", diu la CE.  Per això, Brussel·les diu que l'empresa minera ha de pagar unes garanties que "reflecteixin els costos de reparació reals" de les mines fins el 2016, i retornar els diners "excessius" que va cobrar de l'administració de la Generalitat.

Summary: Brussel·les reclama recuperar 5,8 milions d'euros "d'ajuts il·legals" a Iberpotash


Una operació conjunta de Mossos d'Esquadra i Guàrdia Civil ha permès desarticular una organització criminal assentada al riu Guadarranque, a la província de Cadis que traficava amb haixix. En total, s'han detingut dotze persones i s'han intervingut gairebé tres tones d'haixix procedent del Marroc, a banda d'embarcacions, armes i material policial. La investigació la van iniciar els Mossos el 2015 a Barcelona, i des d'aquesta ciutat el grup es va traslladar a Andalusia. El gener del 2016 la Guàrdia Civil d'Algesires va aconseguir detenir dos dels membres del grup. Posteriorment es va poder accedir a l'habitatge on tenien la droga i la infraestructura. En el curs de la investigació els cossos policials van fer una sèrie de registres en pisos de Barcelona, San Roque i Algesires, que va permetre fer la resta de detencions. Els Mossos d'Esquadra van iniciar la investigació el 2015 quan van detectar una organització criminal que s'estava iniciant en l'activitat del narcotràfic i que invertien grans quantitats de diners, provinent d'altres activitats delictives. Part d'aquest grup organitzat es va traslladar des de Barcelona a la província de Màlaga, on van ubicar la seva base d'operacions, per dedicar-se en un primer moment al robatori de partides de droga a d'altres organitzacions delictives.   Segons han informat els Mossos el fet de tenir poc èxit en la consumació d'aquests robatoris va provocar que decidissin generar les seves pròpies partides de droga a la localitat de Nerja (Màlaga). En una de les ocasions l'organització portava un carregament d'haixix procedent del Marroc però la embarcació va patir una avaria i es va quedar a la deriva a mar obert almenys dos dies. Davant d'aquesta circumstància el mateix cap de l'organització va pilotar una altra embarcació amb l'objectiu de recuperar la càrrega, però també es va avariar a alta mar. Finalment, els set tripulants de les dues embarcacions van haver de ser  rescatats per l'helicòpter de Salvamar, tot i s'havien desprès de la mercaderia.   Posteriorment, aquesta organització decideix canviar la base de les seves activitats cap al Camp de Gibraltar, al marge del Riu Guadarranque (Cádiz), on lloguen un immoble en el que arriben a invertir una considerable suma de diners per adaptar-lo a les seves necessitats: cimentació, tapiat i gossos potencialment perillosos per a la custòdia de l'immoble.   Un cop acabada l'obra, s'introdueixen en l'immoble embarcacions semirígides de gran potència, remolcs, un tractor, dipòsits de combustible, un elevador i altres estris necessaris per l'avarada o recollida d'embarcacions. A partir del maig  de 2015 es comencen a realitzar nombroses sortides d'aquestes embarcacions a alta mar, i fins i tot, s'arriba a aprofitar la infraestructura creada per cedir-les a d'altres organitzacions delictives a canvi d'una quantia que oscil·lava entre 10.000 i 14.000 euros per servei.   Al gener de 2016, una patrulla de la Guàrdia Civil de la Comandància d'Algeciras va detectar a diverses persones mentre introduïen  una embarcació semirígida d'alta potència en una nau propera a l'immoble indicat que van fugir  en adonar-se de la presència policial. Els agents van aconseguir detenir-ne a dos, que eren membres actius de l'organització.   Després de la confiscació d'aquests efectes, els caps de l'organització es van retirar temporalment a Barcelona i al Marroc i poc després van reprendre l'activitat amb l'adquisició d'un segon terreny al terme municipal de San Roque que tenia la mateixa finalitat delictiva, al marge del Riu Guadarranque .   A mesura que avançava la investigació es va tenir coneixement que aquesta organització podia dur a terme una important partida d'un carregament que estava custodiat per diversos individus en un lloc dels denominats "guarderies" a la localitat de la Línia de la Concepción (Cádiz). Un cop ubicat el lloc de la mercaderia els agents van registrar l'immoble on s'hi van trobar un total de 89 fardells d'haixix amb un pes aproximat de 2.856 kg i es van arrestar tres persones.   També es van registrar sis immobles (tres a Barcelona, dos a San Roque i un a Algeciras), així com en diversos domicilis, de manera coordinada i simultània a Barcelona i Algeciras, en els quals van participar conjuntament  agents dels Mossos d'Esquadra i membres de la Comandància de la Guàrdia Civil d'Algeciras.   En l'operació s'han detingut els dotze integrants de l'organització i s'han intervingut prop de tres tones d'haixix, quatre embarcacions semirígides, dos tractors, sis vehicles d'alta gamma, cinc armes de foc, més de 72.000 euros, així com divers material d'ús policial (fundes de pistoles, bastons extensibles i armilles identificatives dels Mossos d'Esquadra) Els dotze integrants del grup estan detinguts per un delicte contra la salut pública i per pertinença a organització criminal. Una part dels detinguts van passar a disposició judicial el 25 de maig i, des d'aleshores fins ara s'han fet la resta de detencions. El jutge va decretar l'ingrés a presó per a tots ells. No es descarten noves detencions L'operació conjunta de la Guàrdia Civil i els Mossos d'Esquadra ha estat dirigida i coordinada per la Fiscalia Antidroga de l'Àrea d'Algeciras i el Jutjat número 2 de San Roque (Cádiz).

Summary: Desarticulada una organització criminal que traficava amb haixix a la província de Cadis


El president de la Generalitat, Quim Torra, ha deslligat la remodelació al Govern de la ruptura amb el PDeCAT. Fonts de la Presidència vinculen els canvis al reforç de l'executiu davant la incertesa per la pandèmia del coronavirus i la crisi econòmica i social. Torra va comentar els canvis a Govern a l'expresident i líder de JxCat, Carles Puigdemont, fa setmanes. També ho ha comunicat al secretari general de JxCat, Jordi Sànchez, i als tres exconsellers empresonats, Jordi Turull, Josep Rull i Quim Forn. Però Torra no ha comunicat al vicepresident, Pere Aragonès, la remodelació del Govern fins aquest dijous al matí. El president ha ofert a Aragonès si volia fer algun canvi dels consellers d'ERC, cosa que el vicepresident ha declinat. Segons expliquen des de Presidència, Torra va comentar a Puigdemont la voluntat de "reforçar" el Govern ja fa setmanes, i també n'ha parlat amb els exconsellers empresonats a Lledoners, així com amb Sànchez. Amb el PDeCAT, però, no hi ha tingut cap contacte. La notícia sobre la intenció de Torra de fer canvis imminents al Govern s'ha publicat quan els consellers entrants no n'estaven informats. De fet, Vilallonga era aleshores al despatx del president. Ponsa, com a directora general, no pot ser cessada sense una reunió prèvia del Consell Executiu. Per això la nova consellera de Cultura prendrà possessió del càrrec dimarts que ve, després de la trobada de Govern. La presa de possessió d'avui a la tarda es farà al Saló Sant Jordi, amb un format reduït amb el president i el vicepresident, els consellers entrants i sortints, i potser amb el president del Parlament, Roger Torrent.

Summary: Torra deslliga la remodelació de la ruptura amb el PDeCAT i la vincula al reforç del Govern davant la pandèmia


El grup Mediapro ha adquirit VPK PRO, la major productora de televisió eslovena. VPK PRO, amb seu a Ljubljana, opera en tot l'Est europeu i d'aquesta manera el grup català amplia la seva presència en tot Europa, on actualment compta amb seus a l'Estat, Portugal, França, Bèlgica i Hongria entre d'altres. VPK és actualment el proveïdor habitual dels principals canals comercials de televisió eslovens a més de tenir presència també en el mercat d'Europa de l'Est i a la regió dels Balcans.  VPK PRO compta amb prop de 100 professionals que se sumarien així als més de 6.500 que formen la plantilla del Mediapro en tot el món. La firma eslovena està especialitzada en la producció i transmissió d'esdeveniments de qualsevol projecte audiovisual, des d'esdeveniments esportius fins a programes o sèries de televisió. A més, també produeix sèries pel "prime time" de la televisió nacional eslovena. Per la seva banda, el grup Mediapro està present en tot el món a través de les 50 seus en 32 països diferents i, segons la productora, el grup va tancar l'any 2017 amb una facturació de 1.649 milions d'euros. L'adquisició del VPK PRO per part de la firma catalana incorporarà així quatre platós més que se sumaran als 64 que Mediapro té arreu del món.

Summary: Mediapro compra la productora més gran de la televisió eslovena


La jove barcelonina Martina Alemany ha estat localitzada sana i estàlvia a Sant Sebastià, al País Basc, segons han confirmat els Mossos d’Esquadra. Se la buscava des d’aquest dilluns, quan els pares van denunciar la desaparició, després que la noia marxés de casa a les set del matí i no tornés. Els familiars van començar a difondre la notícia ràpidament a través de les xarxes socials i es van organitzar batudes de cerca infructuoses al barri de l’Eixample. Aquest matí els familiars han trobat a la bústia una carta de la nena on deia que havia marxat de forma voluntària. Una de les pistes que seguien els Mossos era, precisament, que hagués marxat cap al País Basc, atès que la jove havia consultat abans de marxar una pàgina web amb informació sobre aquesta zona. (S’ha afegit una valoració del portaveu de la família sobre l’afer) Aquest dimarts els Mossos havien decidit ampliar la recerca més enllà de la capital catalana i han distribuït la fotografia i la informació associada al cas a la resta de policies locals de Catalunya i les forces i cossos de seguretat de l'estat espanyol, segons ha explicat l'intendent portaveu, Xavier Porcuna. Jordi Font Decava, portaveu de la família, ha explicat a l’ACN que estan “molt contents” de la resolució de l’afer, i ha volgut agrair en el seu nom la col·laboració de la ciutadania i dels mitjans de comunicació, “que en les últimes hores s’han bolcat en la cerca”. També ha explicat que els pares de la jove viatgen aquesta mateixa nit amb un amic cap a Sant Sebastià per retrobar-se amb la menor.

Summary: ACTUALIZACIÓ:Localitzen sana i estàlvia a Sant Sebastià la jove Martina Alemany


Desenes de milers de dones omplen el centre de Barcelona des de les sis de la tarda per reivindicar la igualtat entres sexes en tots els àmbits en el marc del Dia Internacional de la Dona i de la vaga general convocada per a aquest 8 de març. La manifestació està encapçalada per un bloc format només per dones provinents de diverses entitats que avança pel mig de la Gran Via. Als laterals d'aquesta artèria central barcelonina, milers de persones s'esperen perquè passi la manifestació, probablement per afegir-s'hi un cop vagi passant. El color lila predomina en un esdeveniment que ha començat a plaça Espanya i que també congrega moltes nenes i homes, per bé que la participació majoritària és de dones. Enmig de la manifestació, multitud de cartells amb reivindicacions de caire laboral o social, criticant la discriminació per raó de sexe o denunciant les agressions sexuals i les morts per violència de gènere que pateixen les dones. S'han pogut veure persones onejant banderes comunistes o espanyoles republicanes, pancartes de sindicats d'estudiants, col·lectius d'immigrants, reivindicacions del col·lectiu de prostitutes, banderoles de sindicats o pancartes contra el capitalisme. També n'hi havia que reclamaven llibertat sexual o de record de les víctimes del masclisme i la violència de gènere. També hi havia cartells que al·ludien al feminisme i a l'habitatge de la pah, i al davant de tot, la pancarta principal en què es llegia 'Ens aturem per canviar-ho tot'. Tot plegat enmig de càntics i reivindicacions de viva veu, amb crides com ara 'Sense les dones no hi ha revolució'. Està previst que el recorregut de la manifestació acabi a plaça Catalunya, on es llegiran manifests de caire feminista.

Summary: Desenes de milers de dones omplen el centre de Barcelona per reivindicar la igualtat en tots els àmbits


El govern espanyol ha respost la carta formal de la CE que alertava del perill d'incompliment de l'objectiu de dèficit a la proposta de pressupostos pel 2019 tot defensant que els comptes són "prudents" i representen l'"esforç estructural més gran" a Espanya des del 2013. En una missiva firmada pel Secretari General del Tresor, Carlos San Basilio Pardo, el Ministeri d'Economia i Empresa ha argumentat que la despesa està dins dels marges de flexibilitat previstos al Pacte d'Estabilitat i Creixement. A més, ha assegurat que el pla pressupostari permetrà reduir el deute amb mesures estructurals, tot afegint que aconseguir un superàvit primari el 2019 és "una prioritat". Al text, Pardo també ha recordat que els pressupostos presentats compten amb l'aval de l'Autoritat Fiscal Independent.

Summary: El govern espanyol contesta a Brussel·les que l'ajustament als pressupostos serà el "més gran" des del 2013


Protecció Civil de la Generalitat ha informat que fins a les 10 del vespre d'aquesta nit de revetlla de Sant Joan el telèfon d'emergències 112 ha rebut 538 trucades per incidents relacionats amb la celebració de la festa. La majoria d'avisos han estat per petits incendis de vegetació i "molèsties a altres persones". El 31% del total de les trucades s'han rebut des del Barcelonès. Un 15,61% han arribat des del Vallès Occidental, des d'on s'han rebut 84 avisos. També se n'han rebut 45 de l'Alt Empordà, 42 del Baix Llobregat, 31 del Garraf, 27 del Vallès Oriental, 26 del Maresme, 18 del Tarragonès, 13 del Baix Penedès i 12 de l'Alt Penedès. Per municipis, a Barcelona és des d'on s'han fet més trucades al telèfon d'emergències (121, el 22,5%), seguit de Cadaqués, amb 42, Sabadell amb 40, Badalona amb 20 i Terrassa i l'Hospitalet de Llobregat, amb 15 cadascun.

Summary: 538 trucades al 112 fins a les 10 del vespre per incidents relacionats amb la revetlla de Sant Joan


L'Hospital Santa Caterina de Salt (Gironès) ha posat en funcionament una nova unitat per al diagnòstic, tractament i prevenció de pacients amb drepanocitosi. Es tracta d'una anèmia  hereditària, que davant determinades circumstàncies pot obstruir vasos de petit calibre, afectant a bona part dels òrgans de les persones que la pateixen des de la primera infància i al llarg de la vida. Se'n deriven múltiples complicacions com ara l'ictus, sèpsia, insuficiència renal i respiratòria, problemes oculars o auditius, entre d'altres. La drepanocitosi és una malaltia comú entre la població de l’Àfrica Subsahariana, Orient Mitjà, Índia i alguns països de l'Amèrica Llatina. Actualment la unitat atén a 70 casos i es preveu arribar al centenar a finals d'any. L’objectiu de la unitat és arribar a augmentar la supervivència de les persones afectades i millorar la seva qualitat de vida.   La drepanocitosi és una malaltia comú entre la població de l’Àfrica Subsahariana, Orient Mitjà, Índia i alguns països de l'Amèrica Llatina. Per patir la malaltia cal heretar els dos gens alterats (un per part de la mare i un altre per part del pare) que intervenen en la producció de l’hemoglobina anòmala, l'hemoglobina S, que és la causant de la malaltia. Com que molts portadors de la malaltia poden no tenir cap manifestació, molts d’ells desconeixen que ho són. Una característica rellevant de les persones portadores de la malaltia, és que els pot protegir enfront de la malària. Per aquest motiu, la drepanocitosi és més prevalent entre la població on hi ha alt risc d’infecció per aquest paràsit.  Actualment, la nova unitat del Santa Caterina de Salt (Gironès) atén a 20 pacients adults i 50 pediàtrics. Segons l'hematòleg responsable de la consulta dels pacients adults, Jordi Vila, es preveu arribar al centenar de pacients a finals d'any, gràcies al treball que també s'està fent amb els centres d'atenció primària del territori per la detecció de casos, tant malalts com portadors. Tenint en compte que a comarques gironines hi ha un nombre important de persones procedents d'aquests països, es calcula que es podrien arribar a detectar més de 300 casos.  Segons Vila, "és important detectar els portadors de la mutació perquè és molt probable que hi hagi algun membre de la seva família que pateixi la malaltia i viceversa". L’objectiu és arribar a augmentar la supervivència de les persones afectades i millorar la seva qualitat de vida. Encara avui, l'esperança de vida dels qui la pateixen se situa en els 50 anys.  La nova unitat assistencial de l'Hospital de Santa Caterina s'ha posat en marxa en col·laboració amb l'Institut d’Assistència Sanitària, el Banc de Sang i Teixits, l'Institut Català de la Salut a Girona i l'Institut Català d'Oncologia. El seu objectiu és atendre de manera especialitzada, transversal i multidisciplinar a un tipus de pacient que necessita un seguiment "molt acurat i complex" des de l'edat pediàtrica.  Actualment el transplantament de moll de l'os és l'única cura però només es pot fer en casos molt restringits. És per això que el sistema sanitari aborda el tractament de la drepanocitosi amb la medicació oral i les transfusions de sang (de tipus simple o amb recanvi d'hematies).  A Catalunya, la prova per detectar l’alteració genètica es realitza des de fa uns anys en el moment del naixement. Si és positiva, es deriva al nadó a les unitats especialitzades, com la de l'hospital de Salt.

Summary: L'hospital Santa Caterina posa en marxa una unitat per tractar la drepanocitosi, una anèmia hereditària


'Puigdemont, el nostre president' és el lema de campanya escollit per la candidatura de Junts per Catalunya a les eleccions del 21-D. "Es tracta del crit del carrer i és el nostre president, no el que ens volen imposar via 155 a través d'unes eleccions", ha assenyalat la directora de campanya de Junts per Catalunya, Elsa Artadi. "Aquests comicis van de Puigdemont versus Rajoy. De democràcia versus 155", ha volgut deixar clar Artadi, que ha reconegut que es tractarà d'una campanya "atípica i difícil" amb diversos membres de la seva candidatura a la presó o a Brussel·les. "No podem competir en igualtat de condicions però traurem partit de la tecnologia sempre que puguem a través de vídeos, paraules o connexions en directe", ha avançat el responsable d'imatge i creativitat de la campanya, Ramon Maria Piqué, que s'ha mostrat sorprès davant la pregunta sobre la similitud dels tres cartells electorals de Junts per Catalunya amb els de Catalunya en Comú-Podem: "Ni ho sabíem". "Devem estar d'acord amb l'equip dels comuns", ha ironitzat seguidament Piqué, que ha justificat la tipografia, l'estètica i la imatge utilitzades per Junts per Catalunya "en la cartellera que es veu actualment als cinemes". "De president ja en tenim un i aquestes eleccions van de si volem que torni a Palau. La nostra és la millor llista per garantir-ho", han insistit des de Junts per Catalunya. Elsa Artadi  ha anat una mica més enllà i ha assegurat que els comicis del 21-D han de servir "per restaurar la democràcia i les institucions catalanes" i seguir treballant "a partir del mandat de les eleccions del 27-S i del referèndum de l'1 d'octubre". "No contemplem cap altre escenari que guanyar les eleccions", ha sentenciat la directora de campanya de Junts per Catalunya, una formació que diu que no s'ha fixat cap objectiu d'escons ni per dalt ni per baix.  En els tres cartells de campanya presentats la figura del president Puigdemont és ben rellevant. En la primera versió, Puigdemont apareix en solitari en una fotografia que es va prendre just abans de la seva entrada al club de premsa de Brussel·les per anunciar el seu exili. "No hem triat la típica foto d'un candidat, és una foto icònica que recorda que Puigdemont no hi és. Però no és una imatge per plorar sinó d'esperança", ha assenyalat el responsable d'imatge i creativitat de la campanya de Junts per Catalunya. El segon cartell compta també amb la figura de Puigdemont, acompanyat en aquest cas del seu número 2, Jordi Sànchez, també amb el mateix lema 'Puigdemont, el nostre president'. Finalment, el tercer cartell de campanya és més coral, porta el lema 'Junts per Catalunya' i hi apareix bona part de la candidatura amb els consellers empresonats, els que es troben a Brussel·les, així com els caps de llista de Girona, Tarragona i Lleida.  Acte unitari amb ERC, el 7 de desembre a Brussel·les Paral·lelament, Artadi ha avançat que Junts per Catalunya preveu celebrar alguns actes unitaris amb ERC. El primer serà el que es farà a Brussel·les el proper 7 de desembre, just després de la manifestació a la capital belga. En cas que els consellers que són a la presó surtin en llibertat, hi hauria un altre gran acte de campanya amb la seva presència, ha puntualitzat la directora de campanya de Junts per Catalunya. "Però això no està a les nostres mans. És una injustícia però és la realitat", ha lamentat Artadi, que també ha descartat cap tipus de "pacte de no agressió" amb ERC i la CUP. "No hi hauria d'haver problemes. Tenim molts objectius en comú i no tindria cap sentit cap retret davant de la societat catalana", ha conclòs la directora de campanya de Junts per Catalunya.

Summary: 'Puigdemont, el nostre president', el lema de campanya de Junts per Catalunya per donar veu al "crit del carrer"


La concentració unitària per la vaga del 21-F ha concentrat unes 13.000 persones aquest dijous al matí  a la plaça Universitat de Barcelona, segons la Guàrdia Urbana. La crida ha aconseguit omplir la plaça amb clams contra el judici de l'1-O, contra la justícia espanyola, i en favor de la república catalana, dels processats que són davant el Suprem i de la independència. Les estelades s'han barrejat amb pancartes que han reclamat "democràcia" i "llibertat" per a Catalunya i per als presos de l'1-O, entre consignes i crits més originals com "Ni ametlles ni nous, Espanya em té fins als ous".

Summary: Unes 13.000 persones es mobilitzen pel centre de Barcelona per la vaga general, segons la Guàrdia Urbana


Unes 200 persones han volgut commemorar el tercer aniversari de l'1-O a Igualada tornant "a votar". Ho han fet a tocar de la caserna de la Guàrdia Civil, ja que els Mossos d'Esquadra havien tancat el perímetre. L'acte, que ha comptat amb la lectura d'un manifest on s'instava als assistents a no desistir "en l'objectiu de la independència", ha comptat amb la participació de la presidenta de l'ANC, Elisenda Paluzie, que ha fet una crida a aprendre dels errors "del passat" i especialment no esperar que l'Estat "vulgui negociar". La concentració ha acabat amb la crema d'un ninot amb la fotografia del Rei Felip VI.

Summary: Unes 200 persones commemoren l'1-O a Igualada tornant "a votar"


La publicació ho veu "estrany" per a un "partit liberal" que va ser comparat amb el de Macron a França ACN Barcelona.-'The Economist' ha alertat a Ciutadans que és "arriscat" apostar per un pacte de partits de "centredreta" a l'Estat incloent VOX després de les eleccions del 28 d'abril i veu la formació presidida per Santi Abascal com "una amenaça immediata al sistema". Segons apunta la revista, tant Cs com el PP hauran de lluitar per aquest espai electoral i fer front a l'independentisme català, "el problema més espinós d'Espanya". En un article analitzant l'actualitat política espanyola, 'The Economist' veu "estrany" com un "partit liberal" que en el seu dia va ser comparat amb la República en Marxa de Macron a França ara aposti per una força política que "s'assembla els partits d'extrema dreta" d''arreu d'Europa. La revista també destaca que Cs té una "doble ànima": la liberal i "l'antiseparatista i nacionalista espanyola" En aquest sentit, la publicació recull les paraules del diputat de Cs al Congrés Toni Roldán, que destaca que si bé està a favor de les reformes econòmiques "són difícils d'entendre en un escenari polaritzat". Segons 'The Economist' l'augment del suport del partit presidit per Albert Rivera, de qui recorda que va arribar a liderar les enquestes, i posterior descens es deu al "terratrèmol causat pel separatisme català". D'altra banda, 'The Economist' pronostica que les eleccions del 28 d'abril giraran entorn a la unitat d'Espanya i respondrà a una lluita entre el PSOE i els tres partits de dretes, incloent els "nous ultraconservadors" de VOX. A més, es fa ressò de les paraules del president del govern espanyol, Pedro Sánchez, quan afirma que no entén que "posin un cordó sanitari" contra ell i "no contra l'extrema dreta".

Summary: 'The Economist' alerta a Ciutadans que és "arriscat" apostar per un "pacte de centredreta" amb VOX de cara el 28-A


Dos incendis van obligar la passada nit i matinada a evacuar temporalment els veïns de dos edificis, a l'Hospitalet de Llobregat i a Castelldefels (Baix Llobregat). En el primer cas l'avís va arribar poc després de dos quarts de dotze de la nit. El foc es va declarar en un bar situat al carrer Aigües de Llobregat, 20-22. Segons els Bombers, va cremar la fregidora, la campana extractora i un parell d'olles de la cuina. També va resultar afectada la persiana de l'entrada i el fum va entrar al forat de l'escala de l'edifici situat a sobre del local i al pati de llums. Una persona va resultar afectada lleu per inhalació de fum. Els veïns van poder tornar a casa a dos quarts d'una de la matinada. En les tasques d'extinció hi van treballar sis dotacions dels Bombers. A dos quarts de dues de la matinada els Bombers van rebre l'avís d'un altre incendi, en aquest cas a Castelldefels. El foc va afectar la part del darrera d'una cafeteria situada a l'avinguda Constitució, 112. El local va quedar completament afectat pel fum i l'elevada temperatura i van haver d'evacuar provisionalment 17 veïns. En les tasques d'extinció hi van treballar set dotacions, que van poder apagar el foc a tres quarts de tres de la matinada. Després de ventilar i revisar els pisos, a un quart de quatre els veïns van poder tornar-hi. Cap persona va resultar afectada.

Summary: Un incendi en un bar obliga a evacuar una vintena de persones a l'Hospitalet de Llobregat


El monestir de Poblet ha perdut més de 5.000 visitants durant el 2017, en comparació al 2016. Així es desprèn del balanç turístic anual facilitat per l'àrea de turisme del Consell Comarcal de la Conca de Barberà, sobre les dades recollides de les oficines de turisme, museus i monuments la comarca. El monestir cistercenc va rebre 100.800 turistes -mentre l'any anterior van ser unes 106.100. És el registre més baix dels últims deu anys, a excepció del 2011, any en què la xifra va quedar per sota dels 100.000. D'altra banda, però, l'oficina comarcal de turisme, situada dins la recepció del visitant del monestir de Poblet, ha registrat les millors dades des del 2010. Les consultes s'han mantingut -un increment del 0,32%, amb un total de 22.645 consultes-, mentre que el nombre de visitants ha augmentat en un 5,75% -i un global de 77.908 persones. Els catalans i els europeus són els que més visiten la Conca de Barberà. Les dades dels museus i espais visitables de la comarca són les Coves de l'Espluga, que han tingut un total de 47.522 visitants, el museu de la Vida Rural -16.153 visitants-, el celler i museu del vi -2.640 visitants-, el Museu de la Fassina Balanyà -amb 4.796  visitants-, el Museu Comarcal de Montblanc -que ha rebut 5.017 visitants-, el Museu i Forn de Vidre de Vimbodí i Poblet -un total de 7.432 visitants-, i el Museu de l'Alabastre de Sarral -que ha tancat any amb un total 1.231 persones, coincidint amb la celebració dels 100 anys de l'alabastre de Sarral. Com a novetats previstes per enguany, el Museu i Forn del Vidre esta duent a terme la renovació del taller del museu i nous materials didàctics per als tallers escolars i visites en família, segons informa el Consell Comarcal.

Summary: El monestir de Poblet perd visitants, però es manté en els 100.000 turistes


L'encobridora del crim de Colera que el 17 de març del 2014 va ajudar l'assassí a calar foc al cadàver de la víctima ha sortit de la presó. L'acusada, Esther Puig del Castillo, s'enfrontava inicialment a una pena de 20 anys de presó, 15 per assassinat com a inductora i 5 per un delicte d'incendi. Finalment, segons un acord entre fiscalia, acusació particular i defensa, va evitar sotmetre's al veredicte del jurat popular acceptant una condemna de 3 anys i 6 mesos de presó per encobriment, perquè va ajudar l'assassí a desfer-se de proves i no va avisar la policia, i incendi. El seu advocat, Joaquim Bech de Careda, va demanar que sortís de la presó mentre el tribunal decideix si suspèn l'execució de la condemna. Aquest divendres, l'Audiència de Girona ha resolt deixar-la en llibertat però haurà de comparèixer cada quinze dies al jutjat i li retiren el passaport.

Summary: Surt de la presó l'encobridora del crim de Colera que va ajudar l'assassí a calar foc al cadàver de la víctima


La crisi oberta a la UGT de Girona ja ha suposat que 130 afiliats, dels quals 61 són delegats a grans empreses, hagin abandonat el sindicat. Tots ells acusen la UGT de cometre "irregularitats" i d'haver actuat de manera "dictatorial" en el procés de fusió de les federacions d'indústria i agroalimentació (FITAG) amb metall i construcció (MCA). Després de la sortida en bloc d'una cinquantena de delegats, durant les últimes setmanes la UGT ha viscut un degoteig de noves baixes fins arribar a les 130. Això ha suposat que el sindicat hagi perdut representació als comitès de grans empreses del territori de sectors tan diferents com el tèxtil, el paperer, el farmacèutic o el carni. Entre aquestes firmes, hi ha Nylstar, Monter, Hutchinson, Hinojosa, Zoetis o Sanofi. La immensa majoria d'aquells que han abandonat la UGT s'han afiliat ara a la Unió Sindical Obrera de Catalunya (USOC). Precisament, arran de totes aquestes altes, el sindicat constituirà dimecres a Girona la seva nova Federació d'Indústria al territori. S'agreuja el conflicte a la UGT de Girona. A hores d'ara, fins a 80 afiliats han decidit sumar-se a la cinquantena de delegats que a mitjans març van decidir abandonar el sindicat en bloc. La decisió arribava després de mesos de tensions amb la cúpula de la UGT arran del procés de fusió de les dues federacions internes (la FITAG i la MCA). D'aquestes dues, en neix la nova Federació d'Indústria, Construcció i Agro (FICA). A les comarques gironines, però, perquè la fusió fos efectiva, s'havia de crear una nova executiva que agrupés representants de les dues anteriors. I aquest va ser, de fet, l'origen dels problemes. Tots els qui s'han donat de baixa de la UGT acusen el sindicat d'haver comès "irregularitats" i haver actuat de manera "dictatorial" en aquest procés. Segons asseguren, després de setmanes d'estira-i-arronsa, ja fa més d'un any es va arribar a un acord i es va consensuar una candidatura única, que s'havia de validar en un congrés. Els delegats i afiliats, però, critiquen que des de la UGT se'ls va boicotejar perquè, en comptes d'avalar la candidatura única, el sindicat la va invalidar i va nomenar una gestora perquè iniciés de nou els tràmits. L'afer, fins i tot, ha derivat en un procés judicial per injúries (perquè els dimissionaris sostenen que, amb males arts, es va fer servir la base de dades del sindicat per enviar un correu difamant alguns membres de la candidatura). La gota que va fer vessar el got, i que s'ha traduït en aquest devessall de baixes, va arribar a principis de març. Aleshores, i quan el malestar intern ja feia més d'un any que durava, la UGT va fer arribar diverses cartes a diferents delegats. A l'escrit, els informava que els havia obert un procediment intern per anar "contra els interessos" del sindicat, i que s'enfrontaven a inhabilitacions d'entre 3 i 8 anys.  Arran d'això, la cinquantena de delegats es van donar de baixa de la UGT en bloc, i ja van advertir que la situació aniria a més.    A la USOC A dia d'avui, la crisi oberta a la UGT de Girona ja suma 130 baixes d'afiliats (dels quals 61 eren delegats del sindicat a grans empreses). Ara, pràcticament tots ells –en concret, 120- s'han passat a la USOC. Això ha comportat que aquest sindicat ja tingui prou múscul per constituir una Federació d'Indústria al territori, que naixerà aquest dimecres en un congrés que la USOC farà a la Casa de Cultura. Les repercussions per a la UGT, però, no acaben aquí. I és que totes aquestes baixes han comportat que el sindicat perdi representació als comitès –i en alguns casos, se'n quedi sense- a una trentena de grans empreses de la demarcació. Entre aquestes, n'hi ha de sectors com el químic, el farmacèutic, el paperer, el tèxtil o l'alimentari. Entre els delegats que han abandonat la UGT n'hi ha d'empreses com les tèxtils Hutchinson de Palamós (Baix Empordà), Selvafil de Maçanet de la Selva o Nylstar de Blanes (Selva); les farmacèutiques Sanofi de Riells i Viabrea (Selva) i Zoetis de la Vall de Bianya (Garrotxa); les químiques Armacell Iberia SL d'Esclanyà i Enplater de Torroella de Montgrí (Baix Empordà); la càrnia Embotits Monter de Sant Jaume de Llierca (Garrotxa)  o les papereres Torraspapel de Sant Joan les Fonts (Garrotxa) i Hinojosa de Sarrià de Ter (Gironès).

Summary: La crisi oberta a la UGT de Girona ja suma 130 baixes de delegats i afiliats, la majoria dels quals s'han passat a USOC


L'advocat tarragoní Paco Zapater ha entregat al president del Parlament, Roger Torrent, 98.499 firmes en defensa d'una legislació catalana que protegeixi les oliveres mil·lenàries del Sénia, i la resta del país. La proposició de llei que va registrar el grup parlamentari del PSC-Units al juny de l'any passat, inspirada en la legislació de la regió italiana de Puglia, es debat aquest dimecres al Parlament. Junts per Catalunya i ERC han retirat les esmenes a la totalitat que hi havia presentat. Zapater confia que la llei prosperi però recorda que tenen suport suficients, gairebé el doble de les firmes que es necessiten (50.000), per impulsar una Iniciativa Legislativa Popular (ILP). Si es donés el cas, la recollida de firmes s'hauria de tornar a fer.  L'advocat Paco Zapater, "preocupat" per l'espoli que s'està duent a terme al Montsià amb les oliveres mil·lenàries, va prendre la iniciativa el setembre passat de recollir firmes a través de la plataforma Change.org per demanar una llei catalana que, com passa al País Valencià, prohibeixi arrencar aquests arbres monumentals per fer-ne especulació i vendre-les a particulars per a jardins privats. La llei valenciana ha provocat que vivers i altres empreses hagin anat a buscar els exemplars a les comarques del sud de Catalunya i que "la imatge d'un tràiler transportant oliveres monumentals per l'AP-7 fins a jardins del Mediterrani" sigui massa habitual.   Zapater ha recollit 98.499 firmes i les ha entregat, aquest dimarts, al president del Parlament, Roger Torrent, en un llapis de memòria, acompanyat de l'alcaldessa d'Ulldecona, Núria Ventura, i el president de la Mancomunitat de les Terres del Sénia i alcalde de Traiguera (Baix Maestrat), Javier Ferrer. "Volem que els diputats siguin conscients que darrera hi ha un poble que vol que s'arregli", ha apuntat l'advocat. "Són de persones de cinc continents, conscienciades que cal que es prenguin decisions i es solucioni el problema avui, perquè demà serà tard", ha afegit. Zapater veu incompatible l'aprovació d'una llei catalana de protecció de les oliveres, amb una futura ILP en el mateix sentit però és una possibilitat que tampoc es descarta del tot.  "Tenint en compte que la llei 1/2006 del Parlament de Catalunya preveu 50.000 signatures per iniciar una ILP, en tenim el doble. Tenim força moral per demanar-ho", ha assenyalat. Si es donés el cas, aquestes firmes no servirien i caldria iniciar una nova campanya. L'advocat però preveu que acabi prosperant una normativa parlamentària que permeti preservar aquest "llegat dels avantpassats". Zapater ha defensat que s'han d'excloure "matisos polítics" en el debat parlamentari que s'inicia aquest dimecres. "Poden aprovar aquesta llei o una altra de més adient per a la pagesia de Catalunya, però se n'ha d'aprovar una que aturi l'espoli", ha demanat.  La retirada de les esmenes a la totalitat que havien presentat Junts per Catalunya i ERC a la proposició de llei registrada pel PSC-Units aplana el camí. En una visita recent a Ulldecona (Montsià) el president de la Generalitat, Quim Torra, es va comprometre a aprovar la normativa que blindi i protegeixi aquests arbres monumentals, declarats per la FAO, Patrimoni Agrícola Mundial.

Summary: El president del Parlament rep gairebé cent mil firmes contra l'espoli de les oliveres mil·lenàries del Sénia


La Universitat de Lleida (UdL) ha iniciat una recerca per avaluar els efectes psicològics derivats de la situació actual que s'està vivint a Catalunya, sobretot a partir del passat 1 d'octubre. Els investigadors de la UdL, juntament amb els de la Universitat de Barcelona (UB), han desenvolupat un formulari confeccionat a partir de preguntes bàsiques personals sobre les experiències el dia del referèndum i dos tests, sobre problemes i emocions. De moment, més de 600 persones ja han respost el qüestionari. L'objectiu d'aquest projecte és saber com afecta a la ciutadania la situació política actual i els esdeveniments que se'n deriven. La participació és voluntària i anònima. Així que totes les respostes són confidencials. Tan sols cal ser major d'edat per respondre l'enquesta. El professor de la Facultat d'Educació, Psicologia i Treball Social de la UdL Jorge Moya ha explicat que ''si decideixes contestar, ho has de fer amb total sinceritat. No hi ha respostes bones o dolentes. Simplement volem saber com s'està vivint aquesta situació i com ens està repercutint''. Depèn dels nous esdeveniments que es vagin produint els investigadors prepararan una nova enquesta per ampliar la primera. De moment, el qüestionari inclou temes com ara si vas experimentar en primera persona algun altercat policial amb o sense l'ús de la violència el dia de la consulta, els mitjans de comunicació que segueixes per a informar-te del que està succeint a Catalunya om com de lliure et sents a l'hora de poder expressar la teva posició.

Summary: La UdL lidera una investigació sobre els efectes psicològics de l'1-O


La comunitat de Madrid amplia les restriccions de mobilitat a vuit zones més a partir de dilluns i recomana evitar "moviments innecessaris" a tota la regió. El viceconseller de Salut Pública, Antonio Zapatero, ha explicat que aquestes zones, que se sumen a les 37 en vigor des d'aquesta setmana, tenen un percentatge d'incidència de 1.000 casos per cada 100.000 habitants. En concret, s'hi afegeixen Panaderas (Fuenlabrada), Miguel Servet i Doctor Trueta (Alcorcón), García Noblejas (districte de Ciudad Lineal), Vicálvaro-Artilleros (Vicálvaro), Orcasitas (Usera), Campo de la Paloma i Rafael Alberti (Puente de Vallecas). Zapatero també ha anunciat que s'ha començat el procés d'habilitació d'hotels per rebre pacients i que, a hores d'ara, ja n'hi ha un Leganés preparat per rebre pacients. En relació als tests ràpids, ha detallat que ja compten amb 5 milions de tests i que es començaran a fer la setmana que ve a Puente de Vallecas. Amb les noves restriccions, ja són 45 les zones afectades amb un volum de població d'1.025.574 persones, un 15,4% de la població total. Segons Madrid, concentren el 27,2% dels casos registrats durant els últims 14 dies.  La nova ordre entrarà en vigor a les 00 hores de dilluns i inclourà vuit zones més, entre les que hi ha Usera, Puente de Vallecas, Ciudad Lineal i Vicàlvaro, a Madrid Capital; una nova a Fuenlabrada i dues a Alcorcón.  En totes aquestes zones, només es podrà entrar i sortir per motiu laborals, mèdics, accés a centres educatius, tornar al lloc de residència, assistència a persones amb dependència, anar al banc o per assumptes de força major.  Es redueix l'aforament al llocs de culte a un terç i a les vetlles només hi podrà haver un màxim de 15 persones a l'aire lliure i 10 en llocs tancats. Als comerços, l'aforament serà del 50% i hauran de tancar a les 22.00 hores, a excepció de farmàcies, centres mèdics, veterinaris, de combustible o els considerats essencials.  L'hostaleria tindrà prohibit el consum en barra i l'aforament al 50% amb un màxim de sis persones per taula. Els centres d'ensenyament no reglat, també tindran l'aforament reduït a la meitat i l'activitat presencial es limitarà a sis persones per grup, entre d'altres.  L'ordre també inclourà la "recomanació" d'evitar tots els moviments "innecessaris" tant a les àrees afectades per les restriccions com a la resta del territori de la regió.  La Conselleria de Sanitat recorda que les sancions aplicables en cas d'incompliment poden anar dels 600 als 600.000 euros.

Summary: Madrid amplia les restriccions de mobilitat a vuit zones més i recomana evitar "moviments innecessaris" a tota la regió


L'escriptor Quim Monzó, 50è Premi d’Honor de les Lletres Catalanes, és molt crític amb la immersió lingüística a les escoles catalanes. En una entrevista a l'ACN, ha assegurat que és "una de les fantasmades més grosses que s'han explicat perquè és relativa" i "mínima". Així mateix, ha criticat els partits contraris a la immersió lingüística i els ha acusat de tenir com a "arma d'obtenció de vots: provocar la divisió i l'odi entre la gent segons la seva llengua materna". Monzó no és només qüestiona la presència del català a les escoles, sinó en el mateix estat del català que, segons ha dit, "s'està podrint" i "cada vegada tendeix més a ser "un dialecte del castellà". L'escriptor ha assegurat que no escriu columnes de política ni de futbol perquè no en té "ni idea i no en sap". L'autor de llibres com 'Guadalajara', 'El millor dels mons' o 'El perquè de tot plegat' ha dit que en aquests anys que hi ha hagut aquest fervor i debat sobre la independència de Catalunya i "ha quedat en segon pla el fet que la llengua catalana s'està podrint" i "cada vegada va més a ser un dialecte del castellà".   Ha declarat que la gent va a l'escola i estudia català, tot i que "no tant com es diu" perquè la immersió lingüística "és una de les fantasmades més grosses que s'han explicat, ja que hi ha una immersió relativa. Tu vas a les classes i el català en molts llocs té una categoria secundària". En aquest context, ha ressaltat que es fan servir "uns estereotips que venen donats pels mitjans de comunicació com la televisió i per les xarxes socials i es repeteixen clixés i jocs de paraules del castellà".  "La immersió lingüística, com diria Jep Cabestany, de La Competència, una camama" i és "mínima". Segons Monzó, "hi ha moltes zones de l'àrea metropolitana, Barcelona inclosa, on les classes es fan en castellà i sense cap problema". L'escriptor ha dit que coneix casos de gent que havia de fer classes de català i les feia en castellà.  Premi d'Honor de les Lletres Catalanes Quan li van dir des d'Òmnium Cultural que li entregaven el 50è Premi d'Honor de les Lletres Catalanes, Monzó ha reconegut que "es va quedar parat. És un premi que considerava que no em donarien mai, sempre he tingut la idea que un premi d'honor s'entrega a algú que dona una imatge seriosa i jo no n'he donat gaire al llarg de la meva vida". Ha assenyalat que està content de rebre un premi pel qual "no ha licitat".  Ha admès que no sap definir en quin moment vital es troba, el que sí té clar, ha afegit, és quina és la seva feina i és escriure cada dia, llegir llibres i premsa i d'això fer-ne una columna diària que és com una mena de dietari. "El que fas quan escrius cada dia és escriure un diari privat", ha indicat. Respecte la inspiració en el moment d'escriure, ha explicat que ningú pot escriure del no res. "Tu escrius a partir del que vius, del que xucles a partir del cinema, la música, els llibres...  Un va pel món i es fixa amb coses que t'agraden i et desagraden i en dones l'opinió", ha declarat.  La situació política actual, ha manifestat, juga un paper bàsic en aquest dia a dia al que es referia perquè molta gent en parla. Tot i això, Monzó no escriu columnes ni de política ni de futbol perquè "no en té ni idea, no en sap. No m'hi veig tenint una opinió forçada com la que escoltes a la barra del bar amb un 'tio' que fa una truita de patates amb un 'carajillo' i que en sap més que Valverde, que qualsevol entrenador i qualsevol polític. A vegades llegeixes columnes o articles que pontifiquen sobre com s'han de fer les coses i tothom en sap més que qualsevol polític i jo no en sé".  "El més tonto té un màster i no ho dic amb doble sentit" Monzó ha assenyalat que ara tothom en sap de tot i "el més tonto té un màster i no ho dic amb doble sentit. Tothom sap de tot i és el rei del bambo, abans hi havia unes jerarquies i per emetre opinió havies hagut de pujar uns esgraons al llarg dels anys". Ha indicat que ara és diferent: "Ara qualsevol individu que es crea un bloc i un compte a Twitter és el gran reflexionador del que sigui".  L'escriptor ha apuntat que abans hi havia una censura de dalt cap a baix, en canvi ara "la censura és lateral". "Si fas una ironia mínima sobre una persona que té un comportament bipolar, sortiran totes les associacions de familiars de persones amb bipolaritat per dir-te el nom del porc. Si fas un article on parles d'alguna actriu has d'anar en compte amb el que dius perquè et diran que ets un masclista al cap de cinc minuts". Monzó ha apuntat que a l'opinar s'ha d'anar en compte perquè "tot esta ple de mines. Com més s'ha escampat la suposada democràcia de xarxes socials, més censura hi ha entre gent que està en el mateix nivell", ha afegit.   Per altra banda, Monzó ha assegurat que "la gent llegeix poc", però ha apuntat que llegir sempre "ha estat una activitat relativa de persones, mai ha estat una activitat majoritària". De fet, ha dit que ara la gent està enganxada a les sèries i a l'ordinador. "Hi ha gent que llegeix, però és un percentatge similar al que hi ha hagut sempre".

Summary: Monzó: "La immersió lingüística és una de les fantasmades més grosses que s'han explicat perquè és relativa"


L’Intergrup de Transparència i Lluita contra la Corrupció del Parlament Europeu analitzarà el 17 de març el presumpte finançament il·legal del PP valencià destapat arran de l’Operació Taula. El copresident de l’integrup, Dennis de Jong, ha comunicat a l’eurodiputada d’Esquerra Unida Marina Albiol que en la propera reunió tractaran el cas i les seves implicacions. Albiol ha celebrat la decisió, advertint que els eurodiputats del PP “estan sota sospita” perquè, si es demostren les acusacions, van “jugar brut” durant la campanya electoral de les europees del 2014. “Hi ha preocupació de grups polítics molt diversos per la situació d’excepcionalitat que viu un PP acorralat per la corrupció”, ha dit Albiol.  L’eurodiputada valenciana Marina Albiol ha assegurat que les “sospites de que part de la campanya electoral” del PP valencià a les europees es va “finançar de manera il·legal” resten “legitimitat als eurodiputats del PP”. Per això, Albiol ha celebrat que l’Intergrup anti-corrupció de l’Eurocambra hagi acceptat la seva petició de tractar el cas.  “Es tractarà durant la propera reunió aquest cas de corrupció i les possibles accions que es puguin portar a terme”, ha indicat l’europarlamentària d’Esquerra Unida. Segons Albiol, la decisió demostra que a Europa hi ha “preocupació” per les acusacions de corrupció del PP i hi ha “interès per prendre mesures des de l’àmbit europeu”.  “La informació publicada fins ara sobre l’Operació Taula fa que posen en dubte la legitimitat de la representació parlamentària a l’Eurocambra que va obtenir el PP. Va ser una campanya en la que, si es demostren les acusacions, van jugar brut. I per això exigirem responsabilitats al Parlament Europeu”, ha advertit Albiol.

Summary: L’Eurocambra analitzarà la presumpta corrupció del PP valencià el 17 de març


El nou 'Espai Catalonia Clústers', amb 290 empreses i agents, que ha inaugurat el conseller d'Empresa i Coneixement constitueix un ecosistema únic per multiplicar les sinèrgies del clústers que estiguin integrats i per fer més fortes les empreses que formen part d'aquestes iniciatives, ha defensat Jordi Baiget, conseller d'Empresa i Coneixement. ''Quan més forts sigueu els clústers més fortes seran les vostres empreses'' ha reblat el conseller. Baiget ha subratllat el caràcter pioner d'aquesta iniciativa i ha assegurat que una iniciativa com aquesta que eixampla la massa crítica el que fa és multiplicar les oportunitats de captar més recursos de programes europeus i també multiplicar les vies de finançament. L'Espai Catalonina Clusters, ubicat al barri barceloní de Gràcia (Milà i Fontanals, 14) és una iniciativa que en una primera fase acull als representants de quatre clústers dedicats a la moda, l'hàbitat, la bellesa i el foodservice.  Els quatre clústers instal·lats representen a més de 290 empreses i agents, i sumen una facturació superior als 8.000 milions d’euros. En una segona fase, a partir del setembre, s'hi incorporaran el clúster de l'esport, el de materials avançats i el d'edutech. Les noves incorporacions s'aniran produint al llarg del 2017.  La posada en marxa d'aquest espai té com a objectiu principal la generació de nous projectes empresarials entre diferents clústers. L'espai actuarà com a node de referència per a empreses i agents dels clústers i s'hi organitzaran activitats de generació de coneixement, exposicions de productes i altres esdeveniments entre les empreses membres i trobades internacionals.    Catalonia Clústers suma actualment 30 organitzacions per 1.780 empreses amb un volum de negoci global de 65.200 milions d'euros. El nombre total de treballadors d'aquestes empreses sumen 277.500 empleats.  En l'acte d'inauguració, presidit per Jordi Baiget, conseller d'Empresa i Coneixement, han participat la directora general d'Indústria, Núria Betriu, la president del Beauty Clúster Barcelona, Montse Martí, el vicepresident de Foodservice Clúster, Raimon Bagó, el president de l'Hàbitat Clúster Barcelona, Xavier Soria, i el president del Modacc Clúster, Francesc Maristany.

Summary: Baiget defensa que la creació d'un ecosistema de clústers farà més fortes les empreses


L'estació d'esquí de Baqueira Beret comptarà aquesta temporada amb 111 pistes, 165 quilòmetres i 2.273 hectàrees esquiables. Els amants de l'esport blanc podran estrenar la nova àrea de Baciver amb una cota màxima de 2.610 metres i 1.100 metres de desnivell gràcies al nou telecadira. La longitud del remuntador és d'1,7 km mitjançant els quals se superen 400 metres de desnivell durant el trajecte que ofereix unes vistes úniques de la cara nord. L'estació inaugura cinc pistes noves, totes elles vermelles. Destaca la de Baciver que té 405 metres de desnivell, una longitud que supera els 2 km i un pendent del 19% de mitjana. Pel públic més familiar, l'estació aranesa, ha millorat l'oferta lúdica amb el Funpark de Beret i la producció de neu a diverses pistes i l'snowpark Era Marmota. Per a la preparació de pla neu l'estació ha adquirit dues màquines d'última generació, una d'elles amb un sistema per trepitjar pistes amb fort pendent. Respecte a la innivació arrtificial, s'han instal·lat dos inhibidors de baixa pressió al Snowpark de Beret Era Marmota per assegurar la neu en els principals mòduls d'aquesta zona de freestyle.

Summary: Baqueira Beret amplia zona esquiable i arriba a les 111 pistes i 165 quilòmetres


El cineasta banyolí Albert Serra ha estat guardonat amb el premi Jean Vigo 2016, segons han anunciat els responsables del certamen a través de la xarxa social Twitter. En concret, Serra ha rebut el premi per la seva última creació, el film ‘La mort de Lluís XIV’. Cal recordar que aquesta pel·lícula està protagonitzada per Jean-Pierre Léaud, una de les icones de la novelle vague francesa per la interpretació, quan encara era un nen, del film ‘Els 400 cops’, de François Truffaut. ‘La mort de Lluís XIV’ s’ha estrenat aquest any al festival de cinema de Cannes que, precisament, ha premiat Léaud per la seva trajectòria.

Summary: El cineasta banyolí Albert Serra rep el premi Jean Vigo 2016 per la pel·lícula 'La mort de Lluís XIV'